CELEX: 52018PC0318
Language: mt
Date: 2018-05-25
Title: Proposta għal DEĊIŻJONI TA’ IMPLIMENTAZZJONI TAL-KUNSILL dwar ir-regoli ta’ ħidma tal-bord tal-għażla previsti fl-Artikolu 14(3) tar-Regolament (UE) 2017/1939 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”)

IL-KUMMISSJONI EWROPEA
            Brussell, 25.5.2018
            COM(2018) 318 final
            2018/0163(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            dwar ir-regoli ta’ ħidma tal-bord tal-għażla previsti fl-Artikolu 14(3) tar-Regolament (UE) 2017/1939 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”)
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Ir-Regolament tal-Kunsill (UE) 2017/1939 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”) ġie adottat fit-12 ta’ Ottubru 2017 u daħal fis-seħħ fl-20 ta’ Novembru 2017. F’konformità mal-Artikolu 20 ta’ dak ir-Regolament, il-Kummissjoni hija responsabbli għall-istabbiliment u l-operat amministrattiv inizjali tal-UPPE, sa meta dan tal-aħħar ikollu l-kapaċità li jimplimenta l-baġit tiegħu stess. Il-Kummissjoni qed tagħmel l-isforzi kollha meħtieġa sabiex taċċerta li l-UPPE jkun stabbilit f’qasir żmien. F’konformità mal-Artikolu 120 tar-Regolament u wara fażi ta’ żvilupp ta’ tliet snin, il-Kummissjoni għandha l-għan li l-UPPE jkun operazzjonali sa tmiem l-2020. 
               
               
                  Aspett ewlieni għall-funzjonament tal-UPPE jikkonċerna l-għażla u l-ħatra tal-persunal tagħha, b’mod partikolari tal-Kap Prosekutur Ewropew u tal-Prosekuturi Ewropej. Sabiex jintgħażel il-Kap Prosekutur Ewropew u l-Prosekuturi Ewropej tal-UPPE, l-Artikolu 14(3) tar-Regolament (UE) 2017/1939 jipprevedi li l-Kunsill għandu jistabbilixxi r-regoli ta’ ħidma tal-bord tal-għażla u għandu jadotta deċiżjoni li taħtar lill-membri tiegħu fuq proposta mill-Kummissjoni. Għal dan l-għan, il-Kummissjoni qed tipproponi Deċiżjoni ta’ Implimentazzjoni tal-Kunsill bir-regoli ta’ ħidma tal-bord tal-għażla fl-Anness tagħha. 
               
               
                  Il-bord tal-għażla se jkollu l-inkarigu prinċipali li jfassal lista ristretta ta’ kandidati kwalifikati għall-kariga ta’ Kap Prosekutur Ewropew qabel il-ħatra tiegħu/tagħha mill-Parlament Ewropew u mill-Kunsill u li jipprovdi opinjoni motivata dwar il-kwalifiki tal-kandidati għal Prosekuturi Ewropej qabel il-ħatra tagħhom mill-Kunsill. Ir-regoli ta’ ħidma proposti mill-Kummissjoni jaċċertaw li l-bord tal-għażla jkun jista’ jaqdi dmirijietu bl-aktar mod effiċjenti possibbli. Għaldaqstant, l-Anness jinkludi r-regoli dwar il-kompiti, l-għamla, is-segretarjat u l-proċeduri ta’ teħid tad-deċiżjonijiet tal-bord tal-għażla, kif ukoll regoli dwar il-klassifikazzjoni tal-kandidati, id-dispożizzjonijiet finanzjarji, l-ipproċessar tad-data personali u r-reġim lingwistiku tal-bord tal-għażla. 
               
            
            
               •Konsistenza mad-dispożizzjonijiet ta’ politika eżistenti fil-qasam ta’ politika
            
            
               
                  L-istabbiliment tal-UPPE huwa previst fl-Artikolu 86 TFUE. L-UPPE se jkun l-ewwel korp tal-UE b’setgħat ta’ investigazzjoni u prosekuzzjoni kriminali ta’ reati li jaffettwaw l-interessi finanzjarji tal-Unjoni u se jkun attur kompletament ġdid fix-xenarju ġudizzjarju Ewropew. L-UPPE huwa mistenni li jkollu politika ta’ prosekuzzjoni aktar konsistenti u aktar effettiva għar-reati li jaffettwaw il-baġit tal-UE, u se jwassal għal għadd akbar ta’ prosekuzzjonijiet, kundanni u livell ogħla ta’ rkupru ta’ fondi tal-Unjoni li jkunu ntilfu b’mod frawdolenti. 
               
               
                  Il-Kummissjoni, billi tippreżenta din il-proposta għal Deċiżjoni ta’ Implimentazzjoni tal-Kunsill li fl-Anness tagħha hemm ir-regoli ta’ ħidma tal-bord tal-għażla, qed tikkonforma mal-obbligu tagħha skont l-Artikolu 14(3) tar-Regolament tal-Kunsill 2017/1939. Din il-proposta se tippermetti li jinbdew il-proċeduri meħtieġa għall-għażla u għall-ħatra tal-Kap Prosekutur Ewropew u tal-Prosekuturi Ewropej tal-UPPE. Din il-proposta hija għalhekk konsistenti mija fil-mija mad-dispożizzjonijiet ta’ politika eżistenti fil-qasam rispettiv ta’ politika. 
               
            
            
               •Konsistenza ma’ politiki oħra tal-Unjoni
            
            
               
                  Din l-inizjattiva hija konsistenti ma’ politiki u ma’ żviluppi leġiżlattivi oħra tal-Unjoni bl-għan li tissaħħaħ il-protezzjoni tal-interessi finanzjarji tal-Unjoni. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Din il-proposta hija bbażata fuq l-Artikolu 291 TFUE flimkien mal-Artikolu 14(3) u 16(2) tar-Regolament tal-Kunsill (UE) 2017/1939. 
               
            
            
               •Sussidjarjetà (għall-kompetenza mhux esklużiva) 
            
            
               
                  F’konformità mal-Artikolu 14(3) tar-Regolament tal-Kunsill 2017/1939, il-Kummissjoni hija legalment obbligata li tippreżenta proposta għar-regoli ta’ ħidma tal-bord tal-għażla. Din il-proposta hija essenzjali sabiex jiġi aċċertat li l-bord tal-għażla jkun jista’ jaqdi dmirijietu bl-aktar mod effiċjenti possibbli sabiex jagħżel u jaħtar f’qasir żmien il-Kap Prosekutur Ewropew u l-Prosekuturi Ewropej tal-UPPE. 
               
            
            
               •Proporzjonalità
            
            
               
                  Din il-proposta hija limitata għal dak li huwa meħtieġ sabiex jinkisbu l-objettivi proposti, u hija għalhekk konformi mal-prinċipju tal-proporzjonalità. Din il-proposta hija direttament marbuta mad-dħul fis-seħħ tar-Regolament tal-Kunsill (UE) 2017/1939 u hija essenzjali biex ikun żgurat li l-UPPE jiġi stabbilit f’qasir żmien. 
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATTI
            
         
         
            
               
                  Minħabba l-mira speċifika u n-natura limitata ta’ din il-proposta, u l-fatt li din tikkonforma mal-obbligu impost fuq il-Kummissjoni fl-Artikolu 14(3) tar-Regolament tal-Kunsill 2017/1939, ma sarux evalwazzjonijiet ex post, konsultazzjonijiet mal-partijiet ikkonċernati u valutazzjoni tal-impatt. 
               
            
            
               4.IMPLIKAZZJONIJIET GĦALL-BAĠIT
            
            
               
                  Fil-punt VIII tal-Anness, din il-proposta tiddeskrivi li l-Membri tal-bord tal-għażla li jkunu jeħtieġu li jivvjaġġaw lil hinn mill-post ta’ residenza tagħhom sabiex jaqdu dmirijiethom għandhom ikunu intitolati għal rimborż tal-ispejjeż tagħhom u għal gratifika f’konformità mal-Artikolu 9 tar-Regolament tal-Kunsill 2016/300. L-ispiża korrispondenti għandha tiġġarrab mill-Kunsill. 
               
               
                  Il-Kummissjoni se tkun responsabbli mis-segretarjat tal-bord u se tipprovdi għall-appoġġ amministrattiv neċessarju għat-tħaddim tal-bord. Dawn l-inkarigi mhux se jkollhom implikazzjonijiet finanzjarji. 
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  Minħabba n-natura ta’ din il-miżura, ma hemmx bżonn ta’ implimentazzjoni. 
               
            
            
               •Dokumenti ta’ spjegazzjoni (għad-direttivi)
            
            
               
                  Il-proposta ma għandhiex bżonn ta’ Dokumenti ta’ Spjegazzjoni dwar it-traspożizzjoni. 
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               Il-punt I jistabbilixxi l-inkarigi tal-bord tal-għażla, f’konformità mal-Artikoli 14(3) u 16(2) tar-Regolament tal-Kunsill 2017/1939. 
            
            
               Il-punt II jiddeskrivi l-għamla tal-bord tal-għażla u l-mandat tal-membri tal-bord. F’konformità mal-Artikolu 14(3) tar-Regolament tal-Kunsill 2017/1939, il-bord tal-għażla se jkun magħmul minn dawk li kienu membri tal-Qorti tal-Ġustizzja u tal-Qorti tal-Awdituri, dawk li kienu membri nazzjonali ta’ Eurojust, membri tal-qrati supremi nazzjonali, prosekuturi ta’ livell għoli u avukati ta’ kompetenza rikonoxxuta. Dan il-punt jiċċara li l-membri tal-bord tal-għażla għandhom minn tal-anqas jissodisfaw wieħed mill-kriterji msemmija hawn fuq fil-mument tal-ħatra tagħhom. Il-punt 2 ikompli jispjega li l-membri tal-bord tal-għażla għandhom jinħatru mill-Kunsill għal perjodu ta’ erba’ snin. Barra minn hekk, dan il-punt jipprevedi regoli dwar is-sostituzzjoni tal-membri qabel ma jasal fi tmiemu l-mandat tagħhom. 
            
            
               Il-punt III jipprevedi regoli dwar il-President u s-segretarjat tal-bord tal-għażla. Dan il-punt jispjega li l-Kummissjoni hija responsabbli mis-segretarjat tal-bord u jistabbilixxi l-inkarigi tas-segretarjat. 
            
            
               Il-punt IV jipprevedi regoli dwar id-deliberazzjonijiet tal-bord tal-għażla. 
            
            
               Il-punt V jispjega li l-applikazzjonijiet kollha għall-pożizzjoni ta’ Kap Prosekutur Ewropew u n-nomini għall-pożizzjoni ta’ Prosekuturi Ewropej se jiġu rreferuti lill-bord tal-għażla. Barra minn hekk, il-punt V jipprevedi l-possibbiltà li l-bord tal-għażla jagħmel talba għal aktar informazzjoni lill-applikanti jew lill-gvernijiet tal-Istati Membri tal-ħatra. 
            
            
               Il-punt VI jistabbilixxi l-proċeduri applikabbli għall-ħatra tal-Kap Prosekutur Ewropew kif ukoll tal-Prosekuturi Ewropej. Fir-rigward tal-Kap Prosekutur Ewropew, dan il-punt jispjega li l-bord tal-għażla se janalizza l-applikazzjonijiet b’rabta mar-rekwiżiti stabbiliti fl-Artikolu 14(2) tar-Regolament 2017/1939, kif speċifikat aktar fl-avviż ta’ post battal. Il-bord tal-għażla se jikklassifika lill-kandidati li jissodisfaw ir-rekwiżiti u se jisma’ għadd suffiċjenti ta’ kandidati fost l-ogħla klassifikati. L-applikanti li ma jissodisfawx ir-rekwiżiti ta’ eliġibbiltà jew li ma jkunux mistiedna għal smigħ mill-bord se jkunu mgħarrfa bir-raġunijiet. Fir-rigward tal-Prosekuturi Ewropej, dan il-punt jiddeskrivi li l-bord se janalizza n-nomini b’rabta mar-rekwiżiti stabbiliti fl-Artikolu 16(1) tar-Regolament tal-Kunsill 2017/1939 u se jisma’ lill-kandidati nominati. 
            
            
               Il-punt VII jsegwi l-proċedura stipulata fil-punt VI u jinkludi li l-bord tal-għażla se jfassal lista ristretta ta’ bejn tlieta u ħames kandidati għall-kariga ta’ Kap Prosekutur Ewropew, li se tkun ippreżentata lill-Parlament Ewropew u lill-Kunsill. Il-kandidati li ma jkunux tqiegħdu fuq il-lista ristretta se jiġu mgħarrfa bir-raġunijiet u jistgħu jressqu lment lill-Kunsill f’konformità mal-Artikolu 90(2) tar-Regolamenti tal-Persunal. Filwaqt li l-bord tal-għażla se jikklassifika lill-kandidati skont il-kwalifiki u l-esperjenza tagħhom, din il-klassifikazzjoni mhijiex se tkun vinkolanti fuq il-Parlament Ewropew u l-Kunsill. Fir-rigward tal-kariga ta’ Prosekutur Ewropew, il-bord tal-għażla se jsawwar opinjoni dwar il-kwalifiki tal-kandidati biex jaqdu d-dmirijiet ta’ Prosekuturi Ewropej u se jiddikjara espressament jekk kandidat jissodisfax jew le l-kundizzjonijiet fl-Artikolu 16(1) tar-Regolament 2017/1939. Filwaqt li l-bord tal-għażla se jikklassifika lill-kandidati skont il-kwalifiki u l-esperjenza tagħhom, din il-klassifikazzjoni mhijiex se tkun vinkolanti fuq il-Kunsill. Dan il-punt jipprevedi wkoll regoli f’każ li l-kandidati nominati għall-kariga ta’ Prosekutur Ewropew ma jissodisfawx il-kundizzjonijiet meħtieġa. 
            
            
               Il-punt VIII jistabbilixxi d-dispożizzjonijiet finanzjarji. Il-membri tal-bord tal-għażla li jkun jeħtiġilhom jivvjaġġaw lil hinn mill-post ta’ residenza tagħhom sabiex jaqdu dmirijiethom se jkunu intitolati għal rimborż tal-ispejjeż tagħhom u għal gratifika f’konformità mal-Artikolu 9 tar-Regolament tal-Kunsill 2016/300. L-ispiża korrispondenti trid titħallas mill-Kunsill. 
            
            
               Il-punt IX jirregola li l-ipproċessar tad-data personali fil-kuntest tal-ħidma tal-bord tal-għażla għandu jsir taħt ir-responsabbiltà tal-Kummissjoni f’konformità mar-Regolament (KE) Nru 45/2001. Dan il-punt jiżgura wkoll li r-regoli applikabbli għas-sigurtà tal-informazzjoni proċessata fil-kuntest tal-ħidma tal-bord tal-għażla, u għall-aċċess għaliha, għandhom ikunu dawk applikabbli għall-Kummissjoni. 
            
            
               Il-punt X jistabbilixxi r-reġim lingwistiku tal-bord tal-għażla u jistipula li l-bord, wara proposta mill-president tiegħu, se jiddetermina r-reġim lingwistiku għad-deliberazzjonijiet tiegħu. 
            
         
         
            
            
               2018/0163 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               dwar ir-regoli ta’ ħidma tal-bord tal-għażla previsti fl-Artikolu 14(3) tar-Regolament (UE) 2017/1939 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”)
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra r-Regolament tal-Kunsill (UE) 2017/1939 tat-12 ta’ Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”), u b’mod partikolari l-Artikolu 14(3) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Ir-Regolament (UE) 2017/1939 jipprevedi li l-Parlament Ewropew u l-Kunsill iridu jaħtru Kap Prosekutur Ewropew, bi qbil komuni, minn lista ristretta ta’ kandidati kwalifikati mfassla minn bord tal-għażla, magħmul minn dawk li kienu membri tal-Qorti tal-Ġustizzja u tal-Qorti tal-Awdituri, dawk li kienu membri nazzjonali ta’ Eurojust, membri tal-qrati supremi nazzjonali, prosekuturi ta’ livell għoli u avukati ta’ kompetenza rikonoxxuta, kif ukoll membru wieħed propost mill-Parlament Ewropew. 
            
            
               (2)Ir-Regolament (UE) 2017/1939 jipprevedi wkoll li l-Kunsill irid jaħtar kull Prosekutur Ewropew minn fost tliet kandidati nominati minn kull Stat Membru wara li jkun irċieva opinjoni motivata minn dak il-bord tal-għażla.
            
            
               (3)Il-proċedura għall-għażla tal-Kap Prosekutur Ewropew u tal-Prosekuturi Ewropej jenħtieġ li tkun element ewlieni biex tkun iggarantita l-indipendenza tagħhom kif meħtieġ mill-Artikolu 6 tar-Regolament (UE) 2017/1939. 
            
            
               (4)Jenħtieġ li r-regoli tal-bord tal-għażla jiggarantixxu li l-bord innifsu jkollu l-indipendenza u l-imparzjalità neċessarji biex iwettaq il-ħidma tiegħu; 
            
            
               (5)Jenħtieġ għalhekk li r-regoli ta’ ħidma tal-bord tal-għażla jiġu stabbiliti.
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Ir-regoli ta’ ħidma tal-bord tal-għażla previsti fl-Artikolu 14(3) tar-Regolament (UE) 2017/1939 għandhom ikunu stabbiliti fl-Anness ta’ din id-Deċiżjoni. 
            
            
               Artikolu 2
            
            
               Din id-Deċiżjoni għandha tidħol fis-seħħ mal-firma tagħha.
            
         
         
            
               Artikolu 3
            
            
               Din id-Deċiżjoni hija indirizzata lill-Istati Membri.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
      
    ---documentbreak--- 
      
         
               IL-KUMMISSJONI EWROPEA
            Brussell,25.5.2018
            COM(2018) 318 final
            ANNESS
            tal-
            Proposta għal Deċiżjoni ta’ Implimentazzjoni tal-Kunsill
            dwar ir-regoli ta’ ħidma tal-bord tal-għażla previsti fl-Artikolu 14(3) tar-Regolament (UE) 2017/1939 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”)
            
               
         
         
            
               ANNESS 
            
            
               I. Missjoni 
            
            
               Il-bord tal-għażla għandu jfassal lista ristretta ta’ kandidati kwalifikati għall-kariga ta’ Kap Prosekutur Ewropew, f’konformità mal-Artikolu 14(3) tar-Regolament (UE) 2017/1939
                  1
               . Għandu wkoll jipprovdi opinjoni motivata dwar il-kwalifiki tal-kandidati nominati għall-kariga ta’ Prosekutur Ewropew, f’konformità mal-Artikolu 16(2) tar-Regolament (UE) 2017/1939, qabel il-ħatra tagħhom mill-Parlament Ewropew u mill-Kunsill fl-ewwel każ u mill-Kunsill fit-tieni każ.
            
            
               II. Għamla u mandat 
            
            
               Il-bord tal-għażla għandu jikkonsisti minn tnax-il persuna li, fil-mument tal-ħatra tagħhom, ikunu eks membri tal-Qorti tal-Ġustizzja u tal-Qorti tal-Awdituri, eks membri nazzjonali ta’ Eurojust, membri tal-qrati supremi nazzjonali, prosekuturi ta’ livell għoli u avukati ta’ kompetenza rikonoxxuta. Il-membri kollha għandhom jissodisfaw minn tal-anqas kriterju wieħed minn fost dawk imsemmija aktar ’il fuq fil-mument tal-ħatra tagħhom. 
            
            
               Il-membri tal-bord tal-għażla għandhom jinħatru mill-Kunsill, wara proposta mill-Kummissjoni, għal perjodu ta’ erba’ snin. Waħda mill-persuni magħżula għandha tkun proposta mill-Parlament Ewropew. Il-persuna li tkun se tissostitwixxi membru qabel it-tmiem ta’ dak il-perjodu, għandha tinħatar għall-bqija tal-mandat tal-predeċessur tagħha. Il-membri tal-bord jistgħu jerġgħu jinħatru darba oħra.
            
            
               III. Presidenza u segretarjat
            
            
               Il-bord tal-għażla għandu jkun ippresedut minn wieħed mill-membri tiegħu, elett għal dak l-iskop mill-membri tal-bord permezz ta’ vot ta’ maġġoranza. Il-Kummissjoni għandha tkun responsabbli mis-segretarjat tal-bord. Għandha tipprovdi l-appoġġ amministrattiv meħtieġ għall-ħidma tal-bord, inkluża t-traduzzjoni tad-dokumenti. Is-segretarjat għandu wkoll jittrażmetti l-lista ristretta tal-kandidati għall-kariga ta’ Kap Prosekutur Ewropew lill-Parlament Ewropew u lill-Kunsill, u, rispettivament, l-opinjoni motivata dwar il-kwalifiki tal-kandidati biex jaqdu d-doveri ta’ Prosekuturi Ewropej lill-Kunsill.
            
            
               IV. Deliberazzjonijiet u quorum 
            
            
               Id-deliberazzjonijiet tal-bord tal-għażla għandhom ikunu kunfidenzjali u għandhom isiru bil-magħluq. Il-laqgħat tal-bord għandhom ikunu validi biss jekk ikunu preżenti minn tal-anqas disa’ membri.
            
            
               Id-deċiżjonijiet tal-bord tal-għażla għandhom jittieħdu b’kunsens. Madankollu, jekk membru jitlob biex jittieħed vot, id-deċiżjoni għandha tittieħed permezz ta’ maġġoranza sempliċi tal-membri preżenti. F’każ li l-voti jiġu ndaqs, il-President għandu jkollu l-vot deċiżiv.
            
            
               V. Referenza lil kumitat u talbiet għal informazzjoni addizzjonali
            
            
               Malli jaslu l-applikazzjonijiet għall-kariga ta’ Kap Prosekutur Ewropew, is-segretarjat għandu jibgħathom lill-President tal-bord. L-istess japplika għan-nomini għall-kariga ta’ Prosekutur Ewropew, inklużi d-dokumenti ta’ akkumpanjament ippreżentati mill-Istati Membri. 
            
            
               Il-bord tal-għażla jista’ jitlob lill-applikanti u, fil-każ tan-nomini għall-kariga ta’ Prosekutur Ewropew, lill-gvern tal-Istat Membru li jinnomina, biex jipprovdu informazzjoni addizzjonali jew materjal ieħor li l-bord iqis li huwa meħtieġ għad-deliberazzjonijiet tiegħu. 
            
            
               VI. Analiżi u smigħ 
            
            
               1. Il-Proċedura għall-ħatra ta’ Kap Prosekutur Ewropew
            
            
               Malli jaslulu l-applikazzjonijiet tal-kandidati, il-bord tal-għażla għandu janalizza l-applikazzjonijiet b’rabta mar-rekwiżiti stabbiliti fl-Artikolu 14(2) tar-Regolament 2017/1939, kif speċifikat ulterjorment fl-avviż ta’ post battal. Il-kandidati li ma jissodisfawx ir-rekwiżiti ta’ eliġibbiltà għandhom jiġu esklużi mill-passi tal-proċedura li jkun imiss. Il-bord għandu jikklassifika lill-kandidati li jissodisfaw ir-rekwiżiti skont il-kwalifiki u l-esperjenza tagħhom, abbażi tad-dokumentazzjoni u l-informazzjoni provduta fl-applikazzjoni jew li tiġi prodotta wara li ssir talba skont ir-Regola V. Il-bord għandu jisma’ għadd suffiċjenti ta’ kandidati fost l-ogħla klassifikati sabiex ikun jista’ jistabbilixxi l-lista ristretta msemmija fir-Regola VII. Is-smigħ għandu jsiru bil-preżenza fiżika. 
            
            
               Il-kandidati li ma jissodisfawx ir-rekwiżiti ta’ eliġibbiltà jew li ma jkunux mistiedna għal smigħ mill-bord għandhom ikunu mgħarrfa bir-raġunijiet. Il-kandidati jistgħu jirreaġixxu għal din id-deċiżjoni billi jiddikjaraw ir-raġunijiet għaliex ma jaqblux mal-valutazzjoni tal-bord. Sussegwentement, il-bord jerġa’ jivvaluta l-applikazzjoni tal-kandidati u jgħarrafhom bil-miktub bil-konklużjoni tiegħu. Il-kandidati esklużi mill-proċedura tal-għażla jistgħu jressqu lment lill-Kunsill fis-sens tal-Artikolu 90(2) tar-Regolamenti tal-Persunal.
            
            
               2. Il-Proċedura għall-ħatra tal-Prosekuturi Ewropej
            
         
         
            
               Malli jaslulu n-nomini, il-bord tal-għażla għandu janalizzahom b’rabta mar-rekwiżiti stabbiliti fl-Artikolu 16(1) tar-Regolament 2017/1939. Il-bord għandu jisma’ lill-kandidati nominati. Is-smigħ għandu jsiru bil-preżenza fiżika. 
            
            
               VII. Sejbiet u dikjarazzjoni tar-raġunijiet
            
            
               1. Kap Prosekutur Ewropew
            
            
               Abbażi tas-sejbiet tiegħu matul l-analiżi u s-smigħ, il-bord tal-għażla għandu jfassal lista ristretta ta’ bejn tlieta sa ħames kandidati li għandha tiġi ppreżentata lill-Parlament Ewropew u lill-Kunsill. Għandu jipprovdi raġunijiet għaliex ikun għażel lill-kandidati fuq il-lista ristretta. Il-kandidati li ma jkunux tqiegħdu fuq il-lista ristretta għandhom jiġu mgħarrfa bir-raġunijiet. 
            
            
               Il-bord tal-għażla għandu jikklassifika lill-kandidati skont il-kwalifiki u l-esperjenza tagħhom. Il-klassifikazzjoni għandha tindika l-ordni ta’ preferenza tal-bord u ma għandhiex tkun vinkolanti fuq il-Parlament Ewropew u l-Kunsill. Il-kandidati li ma jkunux tqiegħdu fuq il-lista ristretta ta’ kandidati kwalifikati mfassla mill-bord, jistgħu jressqu lment lill-Kunsill fis-sens tal-Artikolu 90(2) tar-Regolamenti tal-Persunal.
            
            
               2. Prosekuturi Ewropej
            
            
               Il-bord tal-għażla, abbażi tas-sejbiet tiegħu matul l-analiżi u s-smigħ, għandu jsawwar opinjoni dwar il-kwalifiki tal-kandidati biex jaqdu d-dmirijiet ta’ Prosekuturi Ewropej u għandu jiddikjara espressament jekk kandidat jissodisfax jew le l-kundizzjonijiet fl-Artikolu 16(1)tar-Regolament 2017/1939. Il-bord għandu jipprovdi raġunijiet għall-opinjoni tiegħu. 
            
            
               Fl-eventwalità li l-kandidati nominati ma jissodisfawx il-kundizzjonijiet stabbiliti fl-Artikolu 16(1) tar-Regolament (UE) 2017/1939, il-bord tal-għażla għandu, permezz tas-segretarjat tiegħu, jitlob lill-Istat Membru kkonċernat biex jinnomina għadd korrispondenti ta’ kandidati ġodda. 
            
            
               Il-bord għandu jikklassifika lill-kandidati skont il-kwalifiki u l-esperjenza tagħhom. Il-klassifikazzjoni għandha tindika l-ordni ta’ preferenza tal-bord u ma għandhiex tkun vinkolanti fuq il-Kunsill.
            
            
               VIII. Dispożizzjonijiet finanzjarji
            
            
               Il-membri tal-bord tal-għażla li jkun jeħtiġilhom jivvjaġġaw lil hinn mill-post ta’ residenza tagħhom sabiex jaqdu d-doveri tagħhom għandhom ikunu intitolati għal rimborż tal-ispejjeż tagħhom u għal gratifika f’konformità mal-Artikolu 9 tar-Regolament tal-Kunsill 2016/300
                  2
               .
            
            
               L-ispiża korrispondenti għandha tiġġarrab mill-Kunsill.
            
            
               IX. Data personali
            
            
               L-ipproċessar tad-data personali fil-kuntest tal-ħidma tal-bord tal-għażla għandu jsir taħt ir-responsabbiltà tal-Kummissjoni f’konformità mar-Regolament (KE) Nru 45/2001 tal-Parlament Ewropew u tal-Kunsill
                  3
               . Ir-regoli applikabbli għas-sigurtà tal-informazzjoni proċessata fil-kuntest tal-ħidma tal-bord tal-għażla, u għall-aċċess għaliha, għandhom ikunu dawk applikabbli għall-Kummissjoni.
            
            
               X. Ir-reġim lingwistiku 
            
            
               Il-bord tal-għażla għandu, wara proposta mill-president tiegħu, jiddetermina l-lingwa/i ta’ ħidma tal-bord, fid-dawl tal-lingwi komuni mitkellma mill-membri tiegħu.  
            
         
         
            
                  
                     (1)
                  
                        Ir-Regolament tal-Kunsill (UE) 2017/1939 tat-12 ta’ Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”) ĠU L 283, 31.10.2017, p. 1
               
               
                  
                     (2)
                  
                        Ir-Regolament tal-Kunsill (UE) 2016/300 tad-29 ta’ Frar 2016 li jiddetermina l-emolumenti ta’ persuni f’karigi pubbliċi għolja tal-UE (ĠU L 58, 4.3.2016, p. 1).
               
               
                  
                     (3)
                  
                        Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-moviment liberu ta’ dik id-data (ĠU L 8, 12.1.2001, p. 1).